Brann-keeperen strevde med «styggen på ryggen». Så begynte hun med mental trening. 
Åsane Arena var fullsatt onsdag i forrige uke.  Røde og hvite flagg vaiet bak henne, mens Brann-supporterne sang «Det går et sus over Stadion, stemningen er stor på Store Stå».  Aurora Mikalsen hadde sett frem til denne kampen i ukevis.  Kvartfinale i Champions League mot verdens beste lag hjemme i Bergen. Hun visste at det kom til å bli tøft, men også at de kunne overraske. Brann hadde gjort det før. Mot Lyon. På nettopp Åsane Arena.  Kampen var i gang og Brann-keeperen fulgte ballen foran seg med et konsentrert blikk. Flyttet seg sidelengs bortover, mens Barcelona-spillerne stadig kom nærmere. Så prøvde Barcelonas Mariona Caldentey seg på et skudd. Mikalsen tok sats, slengte seg til høyre og fikk dyttet ballen til side for mål.  Hun pustet lettet ut. Noen minutter senere tok Barcelona seg nok en gang inn i Branns 16-meter. Gjestene lurte seg gjennom forsvaret med en innøvd variant. Da ballen havnet hos Caroline Graham Hansen, gikk det fort.  Den norske Barcelona-spissen fyrte av, ballen skiftet retning via en Brann-spiller, forsvant forbi Mikalsen og inn i mål.  Hun hadde ikke sjans.  Etter bare ni minutter tok de regjerende Champions League-mesterne ledelsen.  Mikalsen var skuffet og frustrert, men denne gangen skrek hun ikke høyt slik som før.  For hun har forandret seg.  – Jeg er fremdeles negativ og streng mot meg selv. Slik har jeg alltid vært. Styggen på ryggen er veldig tung. Han er veldig til stede, forteller Aurora Mikalsen.  «Styggen på ryggen» kommer fra den populære låten til rapperen OnklP og De Fjerne Slektningene. Låten handler om å kjempe med vanskelige følelser og negative tanker, og hvordan det kan bli som en tung bør på ryggen.  Aurora Mikalsen (28) vokste opp i Kristiansund, med saltvann i håret og grusbaner i nabolaget.  Allerede på barneskolen måtte buksene hennes stadig vaskes og repareres. Det var hull på knærne, og skitt på lårene etter at hun hadde kastet seg etter fotballen både på asfalt og grus.  Det brydde hun seg ikke om.  For Aurora Mikalsen handlet livet om å spille fotball med guttene.  Det var tilfeldigheter som gjorde at hun havnet mellom stengene. Egentlig trivdes Mikalsen best som spiss.  – Jeg satt på benken for guttelaget da keeperen ble skadet. Treneren spurte om jeg ville ta over. Det ville jeg jo selvfølgelig. Hun hadde ofte stått i mål på trening og i friminuttene på skolen, og var ikke redd for harde skudd fra guttene.  – Jeg var uredd helt fra starten. Det ga meg et fortrinn.  Hun likte seg godt i mål, og ble værende. Da hun fikk råd om å satse på keepererollen, lyttet hun.  Hun trente med herre- og guttelag, og lot seg ikke skremme av at skuddene noen ganger var så harde at kraften kunne sende henne rett inn i nettingen, selv om hun klarte å redde ballen unna målet.  All treningen hun la ned ga henne plass på bylaget, kretslaget og til slutt aldersbestemte landslag.  Bare 16 år gammel flyttet hun til Bergen for å spille for Arna-Bjørnar og gå på toppidrettslinjen på Tertnes videregående.  – Jeg visste at det var et steg på veien mot drømmen min om å spille på landslaget.  På den tiden kunne ikke jenter drømme om å spille på Brann eller Rosenborg. Klubbene hadde ikke kvinnelag. Landslaget var det største.  13 år senere er situasjonen en helt annen. Før hun meldte overgang til Sandviken sommeren 2021, hadde keeperen vært innom Kolbotn, og de engelske storklubbene Manchester United og Tottenham.  Det var tidligere Brann-trener Alexander Straus som lokket henne tilbake til Bergen.  – Jeg følte meg veldig ønsket. Når en kvalitetstrener som Straus vil ha deg, så er det veldig stas.  Så langt har hun jublet for seriegull i 2021 og «the double» i 2022. Torsdag kjemper hun om semifinaleplass i Champions League. På bortebane mot Barcelona.  Kampen i Åsane endte 2–1 til gjestene. Brann-keeperen var en av årsakene til at laget fortsatt har en sjanse i returoppgjøret.  Hun tror den mentale jobben hun startet i fjor sommer, er en av grunnene til det.  Tidligere kunne hun skrike høyt til seg selv for at de andre spillerne skulle høre hvor frustrert hun ble hvis ballen gikk forbi henne og inn i nettet.  Hun prøvde å bearbeide nederlag med å kjefte og smelle på seg selv hvis hun slapp inn mål. – Jeg var streng mot dem rundt meg og stilte høye krav, men jeg var enda strengere mot meg selv.  Hun tenkte lenge at det var noe godt og forløsende med å skjelle seg selv ut etter en feil i feltet.  Med hjelp fra støtteapparatet på landslaget, forsto hun at det hun gjorde var en forsvarsmekanisme. Noe som ikke var en styrke for henne mentalt.  Hun lærte om forskning som viste at måten du snakker til deg selv, blant annet kan påvirke hormonene dine.  – Dersom du sier positive ting til deg selv, vil dette føre til frigjøring av «lykkehormoner» som dopamin og serotonin, forklarer hun.  De siste månedene har hun prøvd å være snillere mot seg selv.  – Jeg vet hva jeg skal gjøre, men det er ikke alltid jeg får det til. Så jeg spør meg selv hva jeg kunne gjort annerledes underveis i kampen, istedenfor å bryte meg selv ned.  Hvordan var tyngdepunktet, hvor var hendene, var hun ikke godt nok forberedt på skuddet, spør hun seg selv. I løpet av de neste minuttene i kampen bygger hun seg selv mentalt opp igjen.  – Har du merket en forskjell etter at du sluttet å kjefte på deg selv? – Ja, veldig.  Hun har sluttet å kjefte på seg selv underveis i kampene. Nå har hun verktøyene til å håndtere situasjonene og stresset på en annen måte. Styggen på ryggen kan fremdeles dukke opp innimellom, men føles ikke like tung. Torsdag 28. mars er det vinn eller forsvinn for Brann. Keeperen er ikke redd for å møte Barcelona på bortebane. – Det var en utrolig deilig følelse da jeg lyktes mot verdens beste avsluttere. Begge scoringene skyldtes feil vi kan luke bort til denne kampen, og det er jo også bare positivt.  Kampen starter 18.45 og spilles på Estadi Johan Cruyff med plass til 6000 tilskuere. 
Aurora Mikalsen er keeper for Brann og spilte mot Barcelona i kvartfinalen i Champions League.  Mikalsen ble keeper ved en tilfeldighet da hun i oppveksten måtte steppe inn for den skadde keeperen på guttelaget.  28-åringen har tidligere spilt for Manchester United og Tottenham, men ble hentet tilbake til norsk fotball av Brann-trener Alexander Straus.  Hun jobber aktivt med positive tanker og mental trening, et verktøy som hjelper henne håndtere stress og press under kamper.  Brann møter igjen Barcelona 28. mars, i returoppgjøret av Champions League-kvartfinalen. Kampen spilles på Estadi Johan Cruyff i Barcelona.